**วันที่ 4 ตุลาคม 2019**

**วันศุกร์ สัปดาห์ที่ 26 เทศกาลธรรมดา**

**ระลึกถึงนักบุญฟรังซิส แห่งอัสซีซี**

บรค 1:15-22 สดด 79:1-5, 8 ,9 ลก 10:13-16

 เพื่อให้เกิดความเข้าใจอย่างลึกซึ้งในพันธกิจซึ่งคริสตชนทุกคนถูกเรียกให้ทำนั้น จะเป็นประโยชน์อย่างมาก หากเราเริ่มต้นด้วยพระวาจาของพระเยซูเจ้าในพระวรสารประจำวันนี้ เป็นของนักบุญลูกา แล้วจึงกลับไปสู่บทภาวนา ในหนังสือของประกาศกบารุค จะทำให้เราเข้าใจถึงประวัติศาสตร์ชนชาติอิสราเอล ผ่านทางความเชื่อในองค์พระ คริสตเจ้าและการล้างบาป

 เรื่องราวในพระวรสาร เมื่อพระเยซูเจ้าทรงส่งศิษย์ของพระองค์ออกไปทำพันธกิจ จากนั้น พระองค์ทรงเตือนชาวบ้านในเมืองโคราซิน เบธไซดา และคาเปอรนาอุม ในแคว้นกาลิลี ชาวบ้านในเมืองเหล่านี้ ล้วนเคยเห็นอัศจรรย์ที่พระเยซูเจ้าทรงกระทำระหว่างที่พระองค์ทรงประกาศเรื่องพระอาณาจักรของพระเจ้า แต่พวกเขากลับไม่ยอมรับ เพราะขาดความเชื่อ พระเยซูเจ้าทรงยืนยันเกี่ยวกับพันธกิจการประกาศข่าวดีนั้น รวมไปถึงเรื่องการพิพากษาของพระเจ้าซึ่งไม่อาจหลีกหนีพ้น ณ เวลาสุดท้าย อย่างไรก็ดี การกลับใจใช้ โทษบาปยังเปิดทางอยู่เสมอ ผ่านทางพระเมตตาและ พระญาณเอื้ออาทรของพระเจ้า พระเยซูเจ้าเป็นผู้ส่งสารและคำเตือนว่า หากปฏิเสธศิษย์ของพระองค์ ก็เท่ากับปฏิเสธพระองค์เอง

 ส่วนในบทอ่านที่หนึ่ง เป็นบทภาวนาของประกาศกบารุค เนื้อความในบทภาวนากล่าวถึง ความรู้สึกตระหนักถึงประวัติศาสตร์ของบาปที่ได้เกิดตลอดทุกยุคทุกสมัยของชนชาติอิสราเอลซึ่งมีปรากฏอยู่ในพระคัมภีร์ ตั้งแต่ การปลดปล่อยบรรพบุรุษจากแผ่นดินอียิปต์ การไม่เชื่อฟังองค์พระผู้เป็นเจ้า ละเลย ไม่ยอมฟังพระสุรเสียงของพระองค์ อันนำมาซึ่งเหตุร้าย แต่เมื่อหันกลับมาพิจารณา นี่คือการใช้โทษบาป และการเดินทางสู่การกลับใจอย่างแท้จริง

ด้วยเหตุนี้ จากประวัติศาสตร์ทำให้เราเห็นว่า จะเป็นอย่างไรหากไม่มีองค์พระผู้เป็นเจ้า และทำให้เราเข้าใจว่า ความเที่ยงธรรมเป็นพระพรขององค์พระผู้เป็นเจ้า ในบทภาวนาพรรณาถึงความบาปผิดเป็นสิ่งที่ต่อต้านองค์พระผู้เป็นเจ้าและพระวาจาของพระองค์ เพราะความไม่นบนอบเชื่อฟัง ไม่ยอมฟังพระสุรเสียงของพระองค์

จากเรื่องราวในพระคัมภีร์ของประวัติศาสตร์ชนชาติอิสราเอส มาสู่เรื่องราวของพระศาสนจักรของเราในยุคนี้ ได้รับการยืนยันผ่านทางความเชื่อในองค์พระคริสตเจ้า ดังคำเตือนของพระเยซูเจ้าต่อเมืองต่างๆ ในแคว้นกาลิลี นั่นมิใช่คำตัดสินด้วยการตัดขาด ส่วนการเนรเทศของชนชาติอิสราเอลก็ไม่ใช่บทสรุปของเรื่องราวทั้งหมด แต่เป็นการเดินทาง สู่การกลับใจ แน่นอนว่า นั่นเป็นพระพรขององค์พระผู้เป็นเจ้า